Document ID: 32007R1278

KOMISIJAS REGULA (EK) Nr. 1278/2007
(2007. gada 29. oktobris),
ar kuru groza Regulu (EK) Nr. 318/2007, ar ko nosaka dzīvnieku veselības nosacījumus dažu putnu ievešanai Kopienā un attiecīgos karantīnas nosacījumus
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 10. panta 3. punkta otro daļu un 10. panta 4. punkta pirmo daļu,
ņemot vērā Padomes 1992. gada 13. jūlija Direktīvu 92/65/EEK, ar ko paredz dzīvnieku veselības prasības attiecībā uz tādu dzīvnieku, spermas, olšūnu un embriju tirdzniecību un importu Kopienā, uz kuriem neattiecas dzīvnieku veselības prasības, kas paredzētas īpašos Kopienas noteikumos, kuri minēti Direktīvas 90/425/EEK (2) A pielikuma I punktā, un jo īpaši tās 18. panta 1. punkta ceturto ievilkumu,
tā kā:
(1)
Komisijas Regulā (EK) Nr. 318/2007 (3) noteikti dzīvnieku veselības nosacījumi dažu putnu, izņemot mājputnus, ievešanai Kopienā un karantīnas nosacījumi, ko piemēro tādiem putniem pēc ievešanas.
(2)
Ir lietderīgi skaidri norādīt, ka saskaņā ar Regulu (EK) Nr. 318/2007 ir atļauts ievest tikai putnus, kas audzēti nebrīvē. Skaidrības labad arī skaidri jānorāda, ka saskaņā ar Regulu (EK) Nr. 318/2007 Kopienā drīkst ievest tikai putnus no apstiprinātiem audzēšanas uzņēmumiem.
(3)
Pēc ievešanas ievestie putni jāpārved tieši uz dalībvalsts apstiprinātu karantīnas punktu vai centru, un tiem tur jāpaliek, līdz pilnībā var izslēgt inficēšanos ar putnu gripas vai Ņūkāslas slimības vīrusu.
(4)
Regulā (EK) Nr. 318/2007 paredzēts, ka, ja apstiprinātā karantīnas punktā vai apstiprināta karantīnas centra vienībā rodas aizdomas par inficēšanos ar putnu gripu vai Ņūkāslas slimību, tad visi putni apstiprinātajā karantīnas punktā vai apstiprinātā karantīnas centra vienībā jānokauj un jāiznīcina, pirms laboratorijas testēšana apstiprinājusi šīs aizdomas.
(5)
Tomēr nav riska, ka slimība varētu izplatīties tālāk, jo minētie putni, par kuriem ir aizdomas, ka tie varētu būt inficējušies ar putnu gripu vai Ņūkāslas slimību, tiek turēti apstiprinātā karantīnas punktā vai apstiprināta karantīnas centra vienībā.
(6)
Tāpēc ir lietderīgi pagaidīt, līdz aizdomas tiek apstiprinātas, lai izslēgtu citus slimības simptomu cēloņus, iekams sāk putnu kaušanu un iznīcināšanu slimības skartajās telpās.
(7)
Regulas (EK) Nr. 318/2007 V pielikumā ir sniegts dalībvalstu kompetento iestāžu apstiprināto karantīnas punktu un centru saraksts dažu putnu, izņemot mājputnus, ievešanai. Austrija, Čehija, Dānija, Vācija, Spānija un Apvienotā Karaliste ir pārskatījušas apstiprināto karantīnas punktu un centru sarakstu un ir iesniegušas Komisijai šo karantīnas punktu un centru atjauninātu sarakstu. Tāpēc Regulas (EK) Nr. 318/2007 V pielikumā attiecīgi jāgroza apstiprināto karantīnas punktu un centru saraksts.
(8)
Tāpēc attiecīgi jāgroza Regula (EK) Nr. 318/2007.
(9)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulā (EK) Nr. 318/2007 izdara šādus grozījumus.
1)
Lēmuma 4. punkta ievadteikumu aizstāj ar šādu:
“Apstiprināti audzēšanas uzņēmumi atbilst šādiem nosacījumiem:”.
2)
5. pantu groza šādi:
a)
ievadteikumu aizstāj ar šādu teikumu:
“Putnu ievešana ir atļauta tikai tad, ja putni atbilst šādiem nosacījumiem:”;
b)
aiz b) punkta iekļauj šādu punktu:
“ba)
putni ir no apstiprinātiem audzēšanas uzņēmumiem, kuri atbilst 4. pantā minētajiem nosacījumiem;”.
3)
Lēmuma 13. pantu aizstāj ar šādu tekstu:
“13. pants
Rīcība gadījumā, ja ir aizdomas par slimību apstiprinātā karantīnas punktā vai centrā
1. Ja karantīnas laikā apstiprinātā karantīnas punktā rodas aizdomas, ka viens vai vairāki putni un/vai kontrolputni ir inficēti ar putnu gripu vai Ņūkāslas slimību, tad veic šādus pasākumus:
a)
kompetentā iestāde veic apstiprinātā karantīnas punkta oficiālu uzraudzību;
b)
no minētajiem putniem un kontrolputniem ņem paraugus virusoloģiskajai pārbaudei, kā noteikts VI pielikuma 2. punktā, un attiecīgi analizē;
c)
nevienu putnu neizved no attiecīgā apstiprinātā karantīnas punkta, kamēr nav apstiprināts, ka aizdomas bijušas nepamatotas.
2. Ja apstiprinās aizdomas par inficēšanos ar putnu gripu vai Ņūkāslas slimību attiecīgajā apstiprinātajā karantīnas punktā, kā minēts 1. punktā, tad veic šādus pasākumus:
a)
visus putnus un kontrolputnus apstiprinātajā karantīnas punktā nokauj un iznīcina;
b)
apstiprināto karantīnas punktu iztīra un dezinficē;
c)
apstiprinātajā karantīnas punktā putnus neieved 21 dienu pēc galīgās tīrīšanas un dezinfekcijas.
3. Ja apstiprinātā karantīnas centrā karantīnas laikā rodas aizdomas, ka viens vai vairāki putni un/vai kontrolputni karantīnas centra vienībā ir inficēti ar putnu gripu vai Ņūkāslas slimību, tad veic šādus pasākumus:
a)
kompetentā iestāde veic apstiprinātā karantīnas centra oficiālu uzraudzību;
b)
no minētajiem putniem un kontrolputniem ņem paraugus virusoloģiskajai pārbaudei, kā noteikts VI pielikuma 2. punktā, un attiecīgi analizē;
c)
nevienu putnu neizved no attiecīgā apstiprinātā karantīnas centra, kamēr nav apstiprināts, ka aizdomas bijušas nepamatotas.
4. Ja apstiprinās aizdomas par inficēšanos ar putnu gripu vai Ņūkāslas slimību apstiprinātā karantīnas centra attiecīgajā vienībā, kā minēts 3. punktā, tad veic šādus pasākumus:
a)
visus putnus un/vai kontrolputnus apstiprinātā karantīnas centra attiecīgajā vienībā nokauj un iznīcina;
b)
attiecīgo vienību iztīra un dezinficē;
c)
paņem šādus paraugus:
i)
ja izmanto kontrolputnus, tad ne agrāk kā 21 dienu pēc attiecīgās vienības galīgās tīrīšanas un dezinfekcijas no kontrolputniem citās karantīnas vienībās jāpaņem paraugi seroloģiskajai pārbaudei, kā noteikts VI pielikumā, vai
ii)
ja neizmanto kontrolputnus, tad no 7 līdz 15 dienām pēc galīgās tīrīšanas un dezinfekcijas no putniem citās karantīnas vienībās jāpaņem paraugi virusoloģiskajai pārbaudei, kā noteikts VI pielikuma 2. punktā;
d)
nevienu putnu neizved no apstiprinātā karantīnas centra, kamēr nav apstiprināts, ka c) apakšpunktā paredzēto paraugu ņemšanas rezultāti ir negatīvi.
5. Dalībvalstis informē Komisiju par pasākumiem, kas veikti saskaņā ar šo pantu.”
4)
Ar šādu tekstu aizstāj 14. panta 1. punkta pirmo daļu:
“1. Ja karantīnas laikā konstatē, ka viens vai vairāki putni un/vai kontrolputni ir inficēti ar viegli patogēno putnu gripu vai Ņūkāslas slimību, tad kompetentās iestādes, pamatojoties uz riska novērtējumu, var piešķirt atkāpes no pasākumiem, kas paredzēti 13. panta 2. punkta a) apakšpunktā un 4. punkta a) apakšpunktā, ja tādi pasākumi neapdraud slimību kontroli (“atkāpe”).”
5)
Regulas V pielikuma tekstu aizstāj ar šīs regulas pielikuma tekstu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 29. oktobrī

Labels: 20
3
5
6